Сваю гумарыстычную творчую дзейнасць на сцэне Коласаўскага тэатра наш весялун распачаў якраз напярэдадні Вялікай Айчыннай вайны. У гэтым сэнсе “Несцерка” Віталя Вольскага нават крыху больш сталы па ўзросце, чым “Василий Теркин” Аляксандра Твардоўскага. Таму сёння беларускаму скамароху, як і ветэранам Вялікай Перамогі, ужо недзе пад 90 гадоў. Як кажуць, дай Бог кожнаму столькі пажыць і пабачыць. Да таго ж Несцерка па натуры ўсё той жа гарэза, жыццялюб і дабрадзей. У чаканні на беразе Заходняй Дзвіны яхты “Газета “Рэспубліка” ён дужа вызначаўся сярод усёй публікі сваім нязменным саламяным брылём и кашуляй-вышыванкай. І, як належыць знакамітаму артысту, сабраў вакол вялізны натоўп.